Élménybeszámoló - Szöllősi Vivien Kíra - VSJRDB

Mobilitásomat Portugáliában töltöttem harmadévem első félévében. A pályázási folyamat szabadságot adott, mert én választhattam ki, melyik egyetemre szeretnék menni tanulni, és pár e-mail váltás után sikerült is egyeztetni az adatokat. Kapcsolatot tartani a fogadó egyetemmel, amíg folytak a papírmunkák elég nehézkes volt, de végül mindenre választ kaptam előbb-utóbb.

Augusztus végén érkeztem Portugáliába, körbe jártam Lisszabont és elfoglaltam albérletemet Caldas da Rainha városában.

Életem legkalandosabb élménye volt ez a fél év, melyben az egyetemi óráim mellett az egész országot volt lehetőségem bejárni. Megszámlálhatatlan helyen jártam, új, nemzetközi baráti kapcsolatokat építettem ki. A Leíria egyetemen emellett folyamatosan dolgoztam a projektjeimen, megtanultam fémmel bánni, ami az egyik választható lehetőség volt a tantárgylistán. Csapatokban dolgoztunk, így el is késztettük életünk első asztali könyvtartós lámpáját, teljesen önerőből, némi szakmai segítséggel. Építészeti projektem keretein belül a 3D program elsajátításával, anyagkutatással, dizájnnal foglalkoztam.

A portugál építészet csodálatos, a rengeteg mozaik, csempe, foghíj beépítés, apró ablakok, magas házak, vitathatatlanul hangulatossá teszik az országot. Álvaro Siza munkái legendásak, melyből majdnem az összeset lehetőségem volt látni. Az ország természeti kincseiről is oldalakon keresztül tudnék mesélni, ugyanis mindent megtalálni ott, amire csak szüksége lehet az egyénnek. Havas hegycsúcsok, végtelen mezők, dombok-völgyek, természetes tavak és vízesések, nyugaton végig a háborítatlan Észak-Atlanti-óceán homokos és sziklás partokkal. Két portugál fennhatóság alá tartozó szigetet is megcsodáltam. Madeira és az Azori-szigeteit örökké a szívembe zártam.

Úgy érzem, hogy életem egyik legjobb döntését hoztam meg, mikor jelentkeztem a programba, határozottan más ember vagyok ezen tapasztalatok után.